Granmoune ansanm lalkolébann konsékans
Lakol èk bann granmoun.
Na dé sort lalkolism sanm bann vyé moun, sat la komans avan 65 an é i kontinyé, é sat i komans apré 65 an. Lalkol sé bann vyé moun lé pa fasil sèrné dési parapor sèrtin i prann in takon médikaman, épila na in risk mélanz médikaman sanm lakol, bann médikaman po fé giny somèy tousala.
In takon bann vyé moun i sanpas lakol parapor zot léta maladi,dapré bann zétid i mont ké bann zétid la té fé si bann moun na plis 65 an dann bann mézon rotrèt i démont ké dis à 80% abiz si konsomasyion lakol ( bann sondaz lé fé dann plizir mézon rotèt lo bann rézilta i bouz in bonpé.
Po in granmoun alkolik swa li lé in gran konsomatèr dopi laz 25, sinonsa li na in konsomasyion parapor son vi, son léta mantal, sinonsa koud-kony li giny dann la vi (mor, san okin moun dann la vi...). Epila in gran konsomasyion lakol si in pèrsonn azé i fé ké si li lé malad son sistinm dann son kor lé pi kapab protèz ali, si li na lo mwindr maladi lé difisil po géri é in takon maladi i atak ali (méwar, lo kèr, ipèrtansyion, siroz,maladi lo fwa, si li prann médikaman na in risk pli inportan parapor mélanz lé mortèl....) Sak péi na bann ganmoun i bwa , lé otan pli grav si zot i viv tousèl san pèrsone akoté zot, i pé fasilman tonm dann in koma, tonbé é pi giny lévé, na in takon zafèr i rant anpar.
Isi Larénion kaziman tout bann granmoune i bwar zot ti koutsèk,minm malgré la maladi tousala. Mi diré sé in kèstiyon de mantalité, é tradisiyon, lé dir de domann in viyé moune isi arèt définitivman, si vréman i giny pi alor la i arèt. Nout bann granmoune té bwar mi diré de fason rézonabl, par rapor bann domoune koméla. An fézan paz la mwin lakoz de lakol ansanm bann viyé moune la é ékout azot kozé de lalkol mwin la pi tir inn ti konkliziyon.
Bann viyé la i di anski konsèrn lalkol in lo distilasiyon té pa parèy, é zot té bwar zot ti kou lo swar an sortan travay, zot travay té domann bonpé lénèrzi dopi lo matin ziska lo swar. Zot té bwar pa tout la zourné po lo pé lalkol konsomé navé bonpé dépans, lété osi in kèstiyon finans navé pwin po abizé.
Koméla modèrnité, travay fasil, asistana de Léta, i rann la vi pli fasil konsomasiyon èksésiv po in rézilta katastrofik.